               EUROPSKA KOMISIJA
            Bruxelles, 16.7.2021.
            COM(2021) 320 final
            2021/0225(NLE)
            Prijedlog
            ODLUKE VIJEĆA
            o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u pogledu produljenja strateških prioriteta EU-a i Tunisa dok EU i Tunis ne donesu nove ažurirane zajedničke dokumente

               OBRAZLOŽENJE

               1.Predmet prijedloga

               Ovaj prijedlog odnosi se na odluku o utvrđivanju stajališta koje treba zauzeti u ime Unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u vezi s predviđenim donošenjem odluke o produljenju strateških prioriteta EU-a i Tunisa dok EU i Republika Tunis ne donesu nove ažurirane zajedničke dokumente.

               2.Kontekst prijedloga

               2.1.Sporazum o pridruživanju

               Euromediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane („Sporazum o pridruživanju”), potpisan je 17. srpnja 1995. i stupio je na snagu 1. ožujka 1998. Sporazum o pridruživanju pravna je osnova za bilateralne odnose između EU-a i Tunisa. Ciljevi su Sporazuma:

               –pružiti odgovarajuću osnovu za politički dijalog između stranaka kojim će se omogućiti razvoj bliskih odnosa u svim područjima koja smatraju relevantnima za takav dijalog,

               –uspostaviti uvjete za postupnu liberalizaciju trgovine robom, uslugama i kapitalom,

               –promicati trgovinu i širenje skladnih gospodarskih i društvenih odnosa između stranaka, posebno dijalogom i suradnjom, kako bi se poticao razvoj i blagostanje Tunisa i njegovih stanovnika,

               –poticati integraciju zemalja Magreba promicanjem trgovine i suradnje između Tunisa i drugih zemalja u regiji,

               –promicati gospodarsku, socijalnu, kulturnu i financijsku suradnju.

               2.2.Vijeće za pridruživanje

               Osniva se Vijeće za pridruživanje koje se sastaje na ministarskoj razini jednom godišnje i kada to okolnosti zahtijevaju, na inicijativu svojeg predsjednika i u skladu s uvjetima utvrđenima u njegovu poslovniku. Razmatra sva važna pitanja koja se pojave u okviru Sporazuma o pridruživanju i sva druga bilateralna ili međunarodna pitanja od zajedničkog interesa.

               Vijeće za pridruživanje čine članovi Vijeća Europske unije i članovi Komisije Europskih zajednica, s jedne strane, te članovi Vlade Republike Tunisa, s druge strane.

               Vijeće za pridruživanje donosi vlastiti poslovnik. Njime naizmjenično predsjedaju član Vijeća Europske unije i član Vlade Republike Tunisa u skladu s odredbama utvrđenima u njegovu poslovniku.

               Donesene odluke obvezuju stranke, koje moraju poduzimati potrebne mjere za provedbu tih odluka. Vijeće za pridruživanje može davati i relevantne preporuke.

               2.3.Predviđeni akt Vijeća za pridruživanje

               Vijeće za pridruživanje treba donijeti odluku o produljenju strateških prioriteta EU-a i Tunisa za razdoblje 2018.–2020. dok EU i Tunis ne donesu nove ažurirane zajedničke dokumente. U skladu s člankom 10. Poslovnika Vijeća za pridruživanje, odluka se donosi uzajamnim dogovorom stranaka i može se donijeti pisanim postupkom ako se obje stranke tako dogovore.

               3.Stajalište koje treba zauzeti u ime Unije

               Stajalište koje Europska unija treba zauzeti u Vijeću za pridruživanje osnovanom Sporazumom o pridruživanju u pogledu donošenja odluke o produljenju strateških prioriteta EU-a i Tunisa temelji se na tekstu odluke priložene ovoj Odluci.

               Odlukom br. 1/2018 Vijeća za pridruživanje od 9. studenoga 2018. EU i Tunis postigli su dogovor o strateškim prioritetima u cilju podupiranja i jačanja demokratske tranzicije i socioekonomskog razvoja Tunisa za razdoblje 2018.–2020.

               U okviru tekućeg procesa obnove partnerstva EU-a s južnim susjedstvom te nakon donošenja višegodišnjeg financijskog okvira za razdoblje 2021.–2027. i novog Instrumenta za susjedstvo, razvoj i međunarodnu suradnju, priprema i donošenje novih ažuriranih zajedničkih dokumenata sa zemljama južnog susjedstva, uključujući Tunis, predviđeni su za 2021. U tom kontekstu i kako bi se izbjegao prekid između isteka razdoblja primjene strateških prioriteta EU-a i Tunisa i donošenja novih, u interesu je stranaka produljiti postojeće strateške prioritete do donošenja novih ažuriranih strateških prioriteta.

               4.Pravna osnova

               4.1.Postupovnopravna osnova

               4.1.1.Načela

               Člankom 218. stavkom 9. Ugovora o funkcioniranju Europske unije (UFEU) predviđeno je donošenje odluka kojima se utvrđuju „stajališta koja u ime Unije mora donijeti tijelo osnovano na temelju sporazuma kada je to tijelo pozvano donositi akte koji proizvode pravne učinke, uz iznimku akata kojima se dopunjuje ili mijenja institucionalni okvir sporazuma”.

               Pojam „akti koji proizvode pravne učinke” obuhvaća akte koji proizvode pravne učinke na temelju pravila međunarodnog prava kojima se uređuje predmetno tijelo. Obuhvaća i instrumente koji nemaju obvezujući učinak na temelju međunarodnog prava, ali postoji mogućnost da „presudno utječu na sadržaj propisa koje donese zakonodavac Unije”
                  1
               .

               4.1.2.Primjena na ovaj predmet

               Vijeće za pridruživanje tijelo je osnovano na temelju sporazuma, konkretno Sporazuma o pridruživanju.

               Akt koji Vijeće za pridruživanje treba donijeti akt je koji proizvodi pravne učinke. Predviđeni akt proizvodi pravne učinke jer će se njime postojeći strateški prioriteti produljiti do donošenja novih ažuriranih zajedničkih dokumenata.

               Stoga je postupovnopravna osnova za predloženu odluku članak 218. stavak 9. UFEU-a.

               4.2.Materijalnopravna osnova

               4.2.1.Načela

               Materijalnopravna osnova za odluku na temelju članka 218. stavka 9. UFEU-a prije svega ovisi o cilju i sadržaju predviđenog akta o kojemu se zauzima stajalište u ime Unije. Ako predviđeni akt ima dva cilja ili elementa te ako se može utvrditi da je jedan od ta dva cilja ili elementa glavni, a drugi samo sporedan, odluka na temelju članka 218. stavka 9. UFEU-a mora se temeljiti na samo jednoj materijalnopravnoj osnovi, naime onoj koju zahtijeva glavni ili prevladavajući cilj ili element.

               4.2.2.Primjena na ovaj predmet

               Glavni cilj i sadržaj predviđenog akta odnose se na suradnju s trećom zemljom u okviru sporazuma o pridruživanju i europske politike susjedstva.

               Stoga je materijalnopravna osnova predložene odluke članak 217. UFEU-a.

               4.3.Zaključak

               Pravna osnova predložene odluke trebao bi biti članak 217. u vezi s člankom 218. stavkom 9. UFEU-a.

               5.Objava predviđenog akta

               Budući da će se aktom Vijeća za pridruživanje izmijeniti razdoblje valjanosti strateških prioriteta EU-a i Tunisa, nakon donošenja trebalo bi ga objaviti u Službenom listu Europske unije.

               2021/0225 (NLE)

               Prijedlog

               ODLUKE VIJEĆA

               o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u pogledu produljenja strateških prioriteta EU-a i Tunisa dok EU i Tunis ne donesu nove ažurirane zajedničke dokumente

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 217. u vezi s člankom 218. stavkom 9.,

               uzimajući u obzir prijedlog Europske komisije,

               budući da:

               (1)Euromediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane, potpisan je 17. srpnja 1995. i stupio je na snagu 1. ožujka 1998.
                  2

               (2)Vijeće za pridruživanje donijelo je 9. studenoga 2018. strateške prioritete EU-a i Tunisa
                  3
               .

               (3)U razmjeni pisama obje su stranke potvrdile trajnu valjanost strateških prioriteta EU-a i Tunisa kao referentnog dokumenta za učvršćivanje partnerstva do donošenja novih ažuriranih zajedničkih dokumenata.

               (4)Na temelju članka 80. Euromediteranskog sporazuma, Vijeće za pridruživanje može donositi odluke radi ostvarenja ciljeva Sporazuma.

               (5)Vijeće za pridruživanje treba pisanim postupkom donijeti odluku o produljenju strateških prioriteta dok EU i Tunis ne donesu nove ažurirane zajedničke dokumente.

               (6)Primjereno je utvrditi stajalište koje treba zauzeti u ime Unije u okviru Vijeća za pridruživanje jer će ta odluka biti obvezujuća za Uniju,

               DONIJELO JE OVU ODLUKU:

               Članak 1.

               Stajalište koje treba zauzeti u ime Unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u pogledu produljenja strateških prioriteta EU-a i Tunisa, dok EU i Tunis ne donesu nove ažurirane zajedničke dokumente, temelji se na nacrtu odluke Vijeća za pridruživanje EU-Tunis priloženom ovoj Odluci.

               Članak 2.

               Ova je Odluka upućena Komisiji.

               Sastavljeno u Bruxellesu,

                     Za Vijeće

                     Predsjednik

                     (1)

                        Presuda Suda od 7. listopada 2014., Njemačka protiv Vijeća, predmet C-399/12, ECLI:EU:C:2014:2258, točke 61.–64.

                     (2)

                        ODLUKA VIJEĆA I KOMISIJE od 26. siječnja 1998. o sklapanju Euromediteranskog sporazuma o pridruživanju između Europskih zajednica i njihovih država članica, s jedne strane, i Republike Tunisa, s druge strane; SL L 97; 30. ožujka 1998.

                     (3)

                        Odluka br. 1/2018 Vijeća za pridruživanje EU-Tunis od 9. studenoga 2018. o donošenju strateških prioriteta EU-a i Tunisa za razdoblje 2018.–2020.; SL L 293/39; 20.11.2018.

    ---documentbreak---

               EUROPSKA KOMISIJA
            Bruxelles, 16.7.2021.
            COM(2021) 320 final
            PRILOG

            Prijedlogu ODLUKE VIJEĆA
            o stajalištu koje treba zauzeti u ime Europske unije u okviru Vijeća za pridruživanje osnovanog Euromediteranskim sporazumom o pridruživanju između Europskih zajednica i njihovih država članica, s jedne strane, i Republike Tunisa, s druge strane, u pogledu produljenja strateških prioriteta EU-a i Tunisa dok EU i Tunis ne donesu nove ažurirane zajedničke dokumente

               PRILOG

               ODLUKA br. xx/2021 VIJEĆA ZA PRIDRUŽIVANJE EU-TUNIS

               od [dd/mm/gggg]

               o produljenju strateških prioriteta EU-a i Tunisa

               VIJEĆE ZA PRIDRUŽIVANJE EU-TUNIS,

               uzimajući u obzir Euromediteranski sporazum o pridruživanju između Europskih zajednica i njihovih država članica, s jedne strane, i Tunisa, s druge strane („Euromediteranski sporazum”),

               budući da:

               (1)Euromediteranski sporazum o pridruživanju između Europskih zajednica i njihovih država članica, s jedne strane, i Republike Tunisa, s druge strane, potpisan je 17. srpnja 1995. i stupio je na snagu 1. ožujka 1998.
                  1

               (2)Na temelju članka 80. Euromediteranskog sporazuma, Vijeće za pridruživanje može donositi odluke radi ostvarenja ciljeva Sporazuma.

               (3)Člankom 90. Sporazuma predviđeno je da stranke poduzimaju sve opće ili posebne mjere potrebne za ispunjenje svojih obveza iz Sporazuma te se brinu za ostvarenje ciljeva Sporazuma.

               (4)Odlukom br. 1/2018 Vijeća za pridruživanje od 9. studenoga 2018. EU i Tunis dogovorili su strateške prioritete za usmjeravanje partnerstva u razdoblju 2018.–2020.
                  2

               (5)U razmjeni pisama obje su stranke potvrdile trajnu valjanost strateških prioriteta EU-a i Tunisa kao referentnog dokumenta za učvršćivanje partnerstva do donošenja novih ažuriranih zajedničkih dokumenata.

               (6)Člankom 10. Poslovnika Vijeća za pridruživanje predviđa se mogućnost donošenja odluka pisanim postupkom između sjednica ako se stranke tako dogovore,

               ODLUČILO JE:

               Članak 1.

               Vijeće za pridruživanje pisanim postupkom odlučuje da se strateški prioriteti EU-a i Tunisa priloženi Odluci br. 01/2018 od 9. studenoga 2018. produljuju dok EU i Tunis ne donesu nove ažurirane zajedničke dokumente.

               Članak 2.

               Ova Odluka stupa na snagu na dan donošenja.

               Sastavljeno u xx [dan mjesec godina].

                  Za Vijeće za pridruživanje

                     (1)

                        ODLUKA VIJEĆA I KOMISIJE od 26. siječnja 1998. o sklapanju Euromediteranskog sporazuma o pridruživanju između Europskih zajednica i njihovih država članica, s jedne strane, i Republike Tunisa, s druge strane; SL L 97; 30. ožujka 1998.

                     (2)

                        Odluka br. 1/2018 Vijeća za pridruživanje EU-Tunis od 9. studenoga 2018. o donošenju strateških prioriteta EU-a i Tunisa za razdoblje 2018.–2020.; SL L 293/39; 20.11.2018.